Shaharuddin Badaruddin

Profesor Dr Shaharuddin Badaruddin (19 September 1962 – 2 Ogos 2018) ialah seorang ahli politik Malaysia. Beliau pernah berkhidmat sebagai Ahli Dewan Undangan Negeri Selangor bagi DUN Seri Setia mewakili Parti Keadilan Rakyat (PKR) pada 2018. Beliau turut dilantik sebagai Ahli Majlis Mesyuarat Kerajaan Negeri Selangor.  

Pada Mei 2018, Shaharuddin dilantik mengetuai portfolio Jawatankuasa Hal Ehwal Islam, Pendidikan, Pembangunan Modal Insan, Sains, Teknologi dan Inovasi di bawah pentadbiran Menteri Besar Mohamed Azmin Ali. Selepas rombakan keanggotaan EXCO ekoran pertukaran Menteri Besar pada Jun 2018, Shaharuddin dilantik mengetuai Jawatankuasa Tetap Hal Ehwal Agama Islam, Pendidikan dan Pembangunan Modal Insan di bawah pentadbiran Menteri Besar, Amirudin Shari. 

Shaharuddin juga ialah seorang tokoh akademik. Beliau ialah bekas kakitangan akademik di Universiti Selangor (UNISEL), dan pernah dilantik sebagai Timbalan Naib Canselor.  

Dalam parti politik, Shahruddin telah dilantik sebagai Naib Presiden PKR sejak 2015 hingga kematiannya pada 2018. Sepanjang tempoh jawatan tersebut, beliau pernah terlibat sebagai wakil parti dalam rundingan kerjasama PKR bersama Parti Islam Se-Malaysia (PAS) pada 2015. 

Shaharuddin meninggal dunia akibat kanser usus tahap empat pada 2 Ogos 2018 jam 6.28 petang di Hospital Putrajaya pada usia 55 tahun. Perdana Menteri Mahathir bin Mohamad menzahirkan simpati terhadap pemergian Shaharuddin.

Rujukan 

Kelahiran 1962
Kematian 2018
Kematian akibat kanser usus
Ahli Dewan Undangan Negeri Selangor ke-14
Anggota Parti Keadilan Rakyat
Ahli politik Malaysia berketurunan Melayu